KYK: Net so 'verdwyn' man se sak in Neelsie op US | Netwerk24
18 Februarie 2020 06:19
In die beeldmateriaal van die kringtelevisie in die sentrum kan gesien word hoe die mans verby 'n tafel stap waar drie mans sit en 'n swart skootrekenaarsak op die vloer teen die tafel lê.
Terwyl die mans verbystap, stamp hulle die sak met hul voete al hoe verder van die tafel af. Dit word later teen die trappe afgestoot, waar nog tafels gepak met studente is.
'n Skermgreep van die beeldmateriaal wat Donderdag in die Neelsie-studentesentrum geneem is, net voordat 'n man se skootrekenaar en sak gesteel is. Foto: Skermgreep
Later tel een van die mans die sak op en die twee stap weg tussen die tafels in die middel van die sentrum, wys die video wat om 13:30 geneem is.
Die Universiteit Stellenbosch (US) het Vrydag bevestig dat twee onbekende mans hulle na bewering as studente voorgedoen en 'n skootrekenaar en sak gesteel het.
Die eienaar van die items het dit by die Neelsie se veiligheidsdienste aangemeld.
Enigiemand met meer inligting oor die voorval of wat die mans kan uitken, kan die US se kampussekuriteit by 021 808 2333 bel.
Twee mans stap verby 'n tafel in die Neelsie en stamp 'n skootrekenaarsak weg van die tafel af. Foto: Skermgreep
Die twee mans staan met hul rug op die tafel gekeer en die skootrekenaarsak voor hulle. Foto: Skermgreep
Later tel 'n man in 'n wit hemp die sak op wat tot op die trappe gestoot is en die twee stap dan weg. Foto: Skermgreep